Szombaton adtunk hírt róla, hogy helybéli természetszerető lakók petíciót indítottak a budaligeti foltos szalamandrák élőhelyének megmentéséért, és arról, hogy a területet nyilvánítsák természetvédelmi területté, miután a Nemzeti Vagyonkezelő építési telekként értékesítette az Alsó-Jegenye-völgy egy részét.

A II. kerület új polgármestere, Őrsi Gergely vasárnap a Facebookon úgy reagált az ügyre, hogy nem fogja engedni a "Szalamandra-völgyet", mert elfogadhatatlannak tartja, hogy "visszaállíthatatlan természeti értékeket romboljon bárki, különösen az állam, csak azért, hogy máshol is felépíthető ingatlanok létesülhessenek" - írja a posztban.

Azt írja, a Fővárosi Önkormányzat bevonásával egyeztetést kezdeményeznek a környékbeli civil közösséggel a helyzet megoldásáról. "Célunk, hogy ellehetetlenítsük a konkrét beruházást, továbbá az érintett terület Natura 2000 besorolású védettséget kapjon, ezzel örökre megakadályozzuk a foltos szalamandrák életterének felszámolását" - közölte a polgármester.

A posztját Karácsony Gergely főpolgármester is megosztotta, és azt fűzte hozzá, hogy:

Haladéktalanul megkezdjük a terület védetté nyilvánítását és Szalamandra-völgyre való átnevezését!

Reméljük, sikerül nekik megmenteni a szalamandrákat.